b'\n_START_ARTICLE_\nMeubl\xc3\xa9\n_START_PARAGRAPH_\nUn meubl\xc3\xa9 \xc3\xa9s un establiment semblant a un hotel per\xc3\xb2 orientat a facilitar les trobades sexuals de curta durada. La paraula meubl\xc3\xa9 prov\xc3\xa9 del franc\xc3\xa8s (en franc\xc3\xa8s significa "moblat") i molt probablement \xc3\xa9s una adaptaci\xc3\xb3 local del concepte h\xc3\xb4tel meubl\xc3\xa9 que a Par\xc3\xads, al voltant de 1900, servia per a designar les cases on residien les prostitutes de nivell alt. A comen\xc3\xa7aments del segle XXI la paraula d\'origen franc\xc3\xa9s "meubl\xc3\xa9" tendeix a ser substitu\xc3\xafda per una denominaci\xc3\xb3 en angl\xc3\xa9s\xcb\x90 love hotel._NEWLINE_El meubl\xc3\xa9 antic o el love hotel actual es diferencien clarament del bordell o del prost\xc3\xadbul, ja que aquests darrers establiments estan directament relacionats amb l\'exercici de la prostituci\xc3\xb3, mentre que els meubl\xc3\xa9s s\xc3\xb3n utilitzats per parelles ocasionals de tota classe. _NEWLINE_Una de les caracter\xc3\xadstiques que millor defineixen els meubl\xc3\xa9s s\xc3\xb3n la discreci\xc3\xb3 i les mesures per garantir l\'absoluta privacitat dels clients. A part, \xc3\xa9s clar, de l\'adeq\xc3\xbcaci\xc3\xb3 del parament i de la decoraci\xc3\xb3 de les habitacions a la funci\xc3\xb3 que han de complir._NEWLINE_Entre els meubl\xc3\xa9s m\xc3\xa9s coneguts de Barcelona, sobresurt molt especialment La Casita Blanca, que va iniciar la seva activitat cap al 1912 i va tancar les seves portes el 2011. Per la seva pr\xc3\xb2pia naturalesa, el m\xc3\xb3n dels meubl\xc3\xa9s sempre ha estat envoltat de llegendes urbanes.'